ฟ้องทักษิณ-วิโรจน์
ฐานปล่อยกู้พิสดารกฤษดานครซอยย่อยสินเชื่อช่วยพรรคพวก
14 มิ.ย. 2555

ฐานปล่อยกู้พิสดารกฤษดานครซอยย่อยสินเชื่อช่วยพรรคพวก
อัยการสูงสุดสั่งฟ้อง “ทักษิณอดีตผู้บริหารธนาคารกรุงไทย” พร้อมพวกรวม 27 ราย ทุจริตปล่อยกู้เครือกฤษดานคร 9,000 ล้านบาท ศาลฎีกานักการเมือง นัดฟังคำสั่ง 25 ก.ค.นี้
ที่ศาลฎีกาแผนกคดีอาญาของผู้ดำรงตำแหน่งทางการเมือง สนามหลวง เมื่อวันที่ 13 มิ.ย. 2555 เวลา 13.00 น. นายจุลสิงห์ วสันตสิงห์ อัยการสูงสุด มอบหมายให้พนักงานอัยการนำสำนวนพยานหลักฐานจากการไต่สวนของคณะกรรมการป้องกันและปราบปรามการทุจริตแห่งชาติ (ป.ป.ช.) ที่ชี้มูลความผิดปล่อยกู้ของธนาคารกรุงไทย จำนวน 150 แฟ้ม 17 ลัง ยื่นฟ้อง พ.ต.ท.ทักษิณ ชินวัตร อดีตนายกรัฐมนตรี จำเลยที่ 1 นายวิโรจน์ นวลแข อดีตกรรมการผู้จัดการ ธนาคารกรุงไทย และผู้บริหารบริษัทในเครือของบริษัท กฤษดามหานคร กับพวกรวม 27 ราย เป็นจำเลยในความผิดฐานเป็นเจ้าหน้าที่ปฏิบัติหน้าที่โดยมิชอบและโดยทุจริต ตามประมวลกฎหมาย อาญา มาตรา 157 และความผิด พ.ร.บ.ว่าด้วยความผิดของพนักงานในองค์กรหรือหน่วยงานของรัฐ พ.ศ. 2502
ศาลได้รับคำร้องไว้เป็นหมายเลขดำที่ อม. 3/2555 และนัดฟังคำสั่งว่าจะประทับรับฟ้องคดีไว้พิจารณาเพื่อมีคำพิพากษาหรือไม่ในวันที่ 25 ก.ค.นี้ เวลา 10.00 น. 
นายวินัย ดำรงค์มงคลกุล โฆษกสำนักงานอัยการสูงสุด กล่าวว่า ในการยื่นฟ้องคดีนี้ เป็นไปตามความเห็นที่มติร่วมกันของคณะทำงานร่วมอัยการและ ป.ป.ช. ซึ่งเห็นว่าพฤติการณ์ของ พ.ต.ท.ทักษิณ กับพวกรวม 27 ราย มีความผิดตามกฎหมาย ขณะที่คดีนี้ไม่มีการยื่นฟ้องครอบครัวชินวัตรและนายพานทองแท้ บุตรชายของ พ.ต.ท.ทักษิณ ที่ได้รับเงิน 17 ล้านบาท แต่อย่างใด
หลังจากนี้ที่ประชุมใหญ่ศาลฎีกาจะมีการเรียกประชุมคณะผู้พิพากษา เพื่อลงมติเลือกผู้พิพากษา9 คน ในศาลฎีกาเป็นองค์คณะรับผิดชอบคดีนี้
สำหรับพฤติการณ์คดีนี้ มีการเริ่มทำสำนวนตั้งแต่คณะกรรมการตรวจสอบการกระทำที่ก่อให้เกิดความเสียหายแก่รัฐ (คตส.) และเมื่อ คตส.หมดวาระก็ได้โอนเรื่องส่งให้ ป.ป.ช.พิจารณาต่อ และได้ส่งสำนวนให้อัยการเมื่อวันที่ 16 มิ.ย. 2551 ซึ่งคดีนี้ตามสำนวนได้มีการกล่าวหา พ.ต.ท.ทักษิณ กับพวกร่วมกันกระทำความผิด กรณีธนาคารกรุงไทยอนุมัติสินเชื่อจำนวนมากโดยไม่เป็นไปตามหลักเกณฑ์ และก่อให้เกิดความเสียหายแก่ระบบเศรษฐกิจของรัฐ 
ข้อเท็จจริงพบว่า ผู้บริหารธนาคารกรุงไทยให้สินเชื่อกลุ่มบริษัท กฤษดามหานคร ที่มีสถานะอยู่ในกลุ่มลูกหนี้ที่ไม่ก่อให้เกิดรายได้ของธนาคาร เนื่องจากผู้อำนวยการฝ่ายกลั่นกรองสินเชื่อธุรกิจนครหลวง เคยจัดอันดับความเสี่ยงของกลุ่มกฤษดามหานครในอันดับ 5 คือ ไม่สามารถอนุมัติสินเชื่อให้ได้ 
ต่อมามีการปรับปรุงโครงสร้างหนี้ และในสัญญาปรับปรุงโครงสร้างหนี้มีเงื่อนไขระบุว่า บริษัท กฤษดามหานคร ไม่สามารถที่จะขอสินเชื่อได้อีก เนื่องจากมียอดขาดทุนสะสมสูง จึงได้มีการอนุมัติสินเชื่อให้บริษัทในกลุ่มกฤษดามหานคร 3 กรณีแทน คือ 1.การอนุมัติสินเชื่อให้บริษัท อาร์เค โปรเฟสชั่นนัล จำนวนเงิน 500 ล้านบาท 2.การอนุมัติสินเชื่อให้บริษัท โกลเด้น เทคโนโลยี อินดัสเทรียล พาร์ควงเงิน 9,900 ล้านบาท แยกเป็นวงเงินรีไฟแนนซ์ 8,000 ล้านบาท วงเงินซื้อที่ดินเพิ่ม 500 ล้านบาท และวงเงินพัฒนาโครงการ 1,400 ล้านบาท
3.อนุมัติขายหุ้นบุริมสิทธิแปลงสภาพของบริษัท กฤษดามหานคร ให้กับบริษัท แกรนด์ คอมพิวเตอร์ แอนด์ คอมมูนิเคชั่น 1,185.7 ล้านบาท ถือว่าผู้เกี่ยวข้องมีพฤติการณ์ร่วมกันหรือสนับสนุนการกระทำความผิด กรณีธนาคารกรุงไทย ซึ่งเป็นองค์กรของรัฐ เป็นการกระทำโดยทุจริต เพื่อฟื้นฟูกิจการของบริษัท กฤษดามหานคร ประโยชน์ส่วนตนกับพวก
บุคคลที่ตกเป็นผู้ถูกกล่าวหาตามสำนวนที่ปรากฏในชั้นไต่สวน มีด้วยกัน 3 กลุ่ม คือ ผู้ดำรงตำแหน่งทางการเมือง ที่มี พ.ต.ท.ทักษิณ ชินวัตร อดีตนายกรัฐมนตรี เป็นผู้ถูกกล่าวหา, กลุ่มผู้ปล่อยกู้ คือ คณะกรรมการ ธนาคารกรุงไทย และกรรมการผู้จัดการใหญ่ธนาคาร และบริษัทเอกชนผู้ขอกู้ 3 ราย ประกอบด้วย บริษัท อาร์เค โปรเฟสชั่นนัล, บริษัท โกลเด้น เทคโนโลยี อินดัสเตรียล พาร์จ, บริษัท กฤษดามหานคร และกลุ่มบุคคลที่ได้รับประโยชน์จากบริษัทเอกชนดังกล่าว